સાગા ઇકો કેમ્પ અંતરરાષ્ટ્રીય ઇકો ટૂરિસમ ક્લબ નું સભ્ય છે. અહી પર્યાવરણ જાળવવા માટેના બધાજ નિયમોનું કડકાઈપૂર્વક પાલન થાય છે. પશુ પક્ષીઓ ને કોઈ પણ જાત ની અગવડતા ન થાય તેનું ધ્યાન રાખવું, પ્લાસ્ટિક ની બોતલ સહીત કોઈ પણ જાત ના કચરાનો નિર્ધારિત જગ્યાએ જ નિકાલ કરવો, વાયુ, ધ્વની અને જળ પ્રદુષણ ન થાય તેની પૂરી તકેદારી રાખવી, વગેરે નિયમો નું શિસ્તબધ્ધ રીતે પાલન કરવા માં આવે છે. માછલી પકડવા સિવાય બીજી કોઈ રીતે પ્રકૃતિ ને છંછેડવાની રજા નથી. રહેવા માટેની દોઢસો બાય સો મીટર ની જગ્યા બાદ દેતા આખો ટાપુ કુદરતી અવસ્થા મા રાખવામાં આવ્યો છે. એ જગ્યા રહેવા અનુરૂપ કરવા જતા જેટલી વનસ્પતિ નષ્ટ થઇ તેનાથી બમણી બીજી તરફ ઉગાડવામાં આવી છે.